**Tu nu ştii?**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Castanii râd şi se transformă-n floare

Aleile sunt pline de copii

Cu părul blond, parcă sunt rupţi din soare,

E primăvară iarăşi... Tu nu ştii

Că te aştept la o cafea cu lapte

Pe o terasă lângă Bastion?

Am rezervat o masă de la şapte,

Iar dacă plouă mergem la Pardon

Şi vom rămâne până se arată

Un ciob de lună într-un colţ de geam,

Să te privesc sorbind din ciocolată

Să-mi spună gramofonul că te am...

- Sunt ignorantă uneori când paşii

Mă poartă pe alei de amintiri,

Nu văd zâmbind sub rouă toporaşii,

Dar mă cunoşti, nu ştiu de ce te miri

Că-mi ning şi-acum în suflet slove albe

De parcă iarna n-a plecat nicicând

În cafenea am scris atâtea jalbe,

Ţi le-am lăsat în scrinul unui gând.

Am ascultat cum plânge gramofonul

De dorul tău şi-adeseori mi-am zis

Că sunt captivă încă pe peronul

Unei poveşti de-aprilie,-ntr-un vis.

Ioan Grigoraș Liliana Trif